Google-Reliance বিরাট চুক্তি! গ্রাহকদের ফ্রিতে AI প্ল্যান দিচ্ছে Jio

ওয়েব ডেস্ক: প্রযুক্তির (Technology) দুনিয়ায় আবারও এক ঐতিহাসিক পদক্ষেপ নিল রিলায়েন্স (Reliance)। এবার গুগলের (Google) সঙ্গে হাত মিলিয়ে ডিজিটাল দুনিয়ায় নয়া বিপ্লব আনতে চলেছে মুকেশ আম্বানির (Mukesh Ambani) মালিকানাধীন এই সংস্থা। রিলায়েন্সের সহযোগী সংস্থা রিলায়েন্স ইন্টেলিজেন্স লিমিটেড এবং গুগল ভারতজুড়ে কৃত্রিম বুদ্ধিমত্তার (AI) ব্যবহারকে ত্বরান্বিত করা এবং সাধারণ মানুষ থেকে শুরু করে শিল্পক্ষেত্র পর্যন্ত এআই-এর ব্যবহারকে বৃদ্ধি করতে এই পদক্ষেপ নিয়েছে দুই টেক জায়ান্ট।

জানা গিয়েছে, গুগলের বিশ্বমানের এআই প্রযুক্তির সঙ্গে রিলায়েন্সের বিপুল সংযোগ ও পরিকাঠামোকে জুড়ে দেশজুড়ে প্রযুক্তি ছড়িয়ে দেওয়া হবে ‘এআই ফর অল’ দৃষ্টিভঙ্গির আওতায়। এর মাধ্যমে বিভিন্ন পেশায় জড়িত ভারতীয়র কাছে এআই আরও সহজলভ্য হয়ে উঠবে। ফলস্বরূপ দেশের ডিজিটাল ভিত্তি আরও শক্তিশালী হবে বলে দাবি দুই সংস্থার।

আরও পড়ুন: সবার ঘুম উড়িয়ে দেবে Google! দুর্দান্ত ফিচার এবার Gemini AI-তেও

জিও গ্রাহকদের বিনামূল্যে Google AI Pro-র সুবিধা

এই উদ্যোগের আওতায় জিও গ্রাহকদের বিনামূল্যে Google AI Pro প্ল্যান দেওয়া হবে ১৮ মাসের জন্য। এই প্ল্যানের দাম ৩৫,১০০ টাকা। এর মধ্যে থাকবে – Gemini 2.5 Pro মডেলের সম্পূর্ণ অ্যাক্সেস, Veo 3.1 ও Nano Banana মডেল দিয়ে ছবি ও ভিডিও তৈরির সুবিধা, Notebook LM-এর উন্নত গবেষণা সরঞ্জাম, ২ টেরাবাইট ক্লাউড স্টোরেজ ইত্যাদি। জানা গিয়েছে, প্রথম পর্যায়ে ১৮ থেকে ২৫ বছর বয়সী জিও 5G আনলিমিটেড প্ল্যান ব্যবহারকারীরা এই সুযোগ পাবেন। পরবর্তীতে এটি সমস্ত জিও গ্রাহকদের জন্য চালু করা হবে।

এই নয়া উদ্যোগ প্রসঙ্গে মুকেশ আম্বানি বলেন, “রিলায়েন্স ইন্টেলিজেন্সের লক্ষ্য ভারতের ১৪৫ কোটি নাগরিককে এআই ভিত্তিক পরিষেবা পৌঁছে দেওয়া। গুগলের মতো দীর্ঘমেয়াদি অংশীদারের সহযোগিতায় আমরা চাই ভারত শুধু এআই-সক্ষম নয়, এআই-চালিত হোক, যেখানে প্রতিটি নাগরিক ও প্রতিষ্ঠান নতুন উদ্ভাবনের শক্তি পাবে।”

এদিকে গুগলের সিইও সুন্দর পিচাই (Sundar Pichai) বলেন, “রিলায়েন্স আমাদের বহু বছরের বিশ্বস্ত পার্টনার। একসময় আমরা একসঙ্গে কোটি কোটি ভারতীয়কে সুলভ ইন্টারনেট ও স্মার্টফোন দিয়েছি। এবার আমরা এআই যুগে সেই যাত্রা শুরু করছি।”